ระเบียบคณะกรรมการข้าราชการฝ่ายศาลปกครอง ว่าด้วยพนักงานราชการศาลปกครอง (ฉบับที่ 2) พ.ศ. 2555
ระเบียบคณะกรรมการข้าราชการฝ่ายศาลปกครอง
ระเบียบคณะกรรมการข้าราชการฝ่ายศาลปกครอง
ว่าด้วยพนักงานราชการศาลปกครอง
(ฉบับที่ ๒)
พ.ศ. ๒๕๕๕[๑]
 

โดยที่เป็นการสมควรแก้ไขเพิ่มเติมระเบียบคณะกรรมการข้าราชการฝ่ายศาลปกครอง
ว่าด้วยพนักงานราชการศาลปกครอง พ.ศ. ๒๕๕๔
เพื่อให้สอดคล้องกับมติคณะรัฐมนตรีเมื่อวันที่ ๒๐ กันยายน ๒๕๕๔
ซึ่งเห็นชอบให้ปรับเงินเพิ่มการครองชีพชั่วคราวของพนักงานราชการซึ่งได้รับการบรรจุแต่งตั้งในตำแหน่งที่ใช้ผู้สำเร็จการศึกษาระดับปริญญาตรีขึ้นไป
หรือระดับต่ำกว่าปริญญาตรีและมติคณะรัฐมนตรี เมื่อวันที่ ๓๑ มกราคม ๒๕๕๕
ซึ่งเห็นชอบการปรับอัตราค่าตอบแทนแรกบรรจุพนักงานราชการตามคุณวุฒิการศึกษาของพนักงานราชการ
เพื่อให้พนักงานราชการมีรายได้เพียงพอในการดำรงชีพตามภาวะเศรษฐกิจที่ปรับสูงขึ้น
จึงเห็นสมควรปรับปรุงอัตราค่าตอบแทนของผู้ได้รับปริญญา ประกาศนียบัตรวิชาชีพ ที่
ก.พ. รับรองคุณวุฒิแล้ว หรือผู้มีทักษะประสบการณ์เพื่อให้สอดคล้องกับนโยบายรัฐบาลดังกล่าว

อาศัยอำนาจตามความในมาตรา ๘๔ (๑๑)
แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒
คณะกรรมการข้าราชการฝ่ายศาลปกครอง จึงออกระเบียบนี้ไว้ ดังต่อไปนี้

ข้อ ๑ ระเบียบนี้เรียกว่า ระเบียบคณะกรรมการข้าราชการฝ่ายศาลปกครอง ว่าด้วยพนักงานราชการศาลปกครอง
(ฉบับที่ ๒) พ.ศ. ๒๕๕๕

ข้อ ๒ ระเบียบนี้ให้ใช้บังคับตั้งแต่วันที่ ๑
มกราคม พ.ศ. ๒๕๕๕ เป็นต้นไป

ข้อ ๓ ให้ยกเลิกบัญชีกำหนดอัตราค่าตอบแทนของผู้ได้รับปริญญา
ประกาศนียบัตรวิชาชีพหรือผู้มีทักษะประสบการณ์ ท้ายระเบียบคณะกรรมการข้าราชการฝ่ายศาลปกครอง
ว่าด้วยพนักงานราชการศาลปกครอง พ.ศ. ๒๕๕๔ และให้ใช้บัญชีแนบท้ายระเบียบนี้แทน

ข้อ ๔ การจ้างพนักงานราชการศาลปกครองในตำแหน่งที่กำหนดคุณสมบัติเฉพาะสำหรับกลุ่มงานตามที่เลขาธิการประกาศกำหนด
และคุณสมบัติเฉพาะสำหรับกลุ่มงานนั้นต้องใช้วุฒิการศึกษาระดับปริญญาตรีขึ้นไป
ให้พนักงานราชการศาลปกครองที่ได้รับการว่าจ้างในตำแหน่งดังกล่าว
ที่มีอัตราค่าตอบแทนไม่ถึงเดือนละหนึ่งหมื่นห้าพันบาท
ได้รับเงินเพิ่มการครองชีพชั่วคราวเพิ่มขึ้นจากอัตราค่าตอบแทนอีกจนถึงเดือนละหนึ่งหมื่นห้าพันบาท

ข้อ ๕ การจ้างพนักงานราชการศาลปกครองในตำแหน่งที่กำหนดคุณสมบัติเฉพาะสำหรับกลุ่มงานตามที่เลขาธิการประกาศกำหนด
และคุณสมบัติเฉพาะสำหรับกลุ่มงานนั้นต้องใช้วุฒิการศึกษาระดับต่ำกว่าปริญญาตรี
ให้พนักงานราชการศาลปกครองที่ได้รับการว่าจ้างในตำแหน่งดังกล่าวที่มีอัตราค่าตอบแทนไม่ถึงเดือนละหนึ่งหมื่นสองพันสองร้อยแปดสิบห้าบาท
ได้รับเงินเพิ่มการครองชีพชั่วคราวเดือนละหนึ่งพันห้าร้อยบาท
แต่เมื่อรวมกับอัตราค่าตอบแทนแล้วต้องไม่เกินเดือนละหนึ่งหมื่นสองพันสองร้อยแปดสิบห้าบาท
กรณีจำนวนเงินที่ได้รับตามวรรคหนึ่งรวมกันแล้วไม่ถึงเดือนละเก้าพันบาท
ให้พนักงานราชการศาลปกครองนั้นได้รับเงินเพิ่มการครองชีพชั่วคราวเพิ่มขึ้นจากอัตราค่าตอบแทนอีกจนถึงเดือนละเก้าพันบาท


ประกาศ
ณ วันที่ ๓๐ กรกฎาคม พ.ศ. ๒๕๕๕
หัสวุฒิ
วิฑิตวิริยกุล
ประธานศาลปกครองสูงสุด
ประธานกรรมการข้าราชการฝ่ายศาลปกครอง
[เอกสารแนบท้าย]

๑. บัญชีกำหนดอัตราค่าตอบแทนของผู้ได้รับปริญญา
ประกาศนียบัตรวิชาชีพ หรือผู้มีทักษะประสบการณ์ แนบท้ายระเบียบคณะกรรมการข้าราชการฝ่ายศาลปกครอง
ว่าด้วยพนักงานราชการศาลปกครอง (ฉบับที่ ๒) พ.ศ. ๒๕๕๕

(ดูข้อมูลจากภาพกฎหมาย)










ปริยานุช/ผู้จัดทำ
๑๗ สิงหาคม
๒๕๕๕

ณัฐพร/ผู้ตรวจ
๑๗ สิงหาคม
๒๕๕๕

















































[๑] ราชกิจจานุเบกษา
เล่ม ๑๒๙/ตอนที่ ๗๘ ก/หน้า ๑๐/๑๕ สิงหาคม ๒๕๕๕